Verdens første specialbyggede recyclingværft M:A:R:S, der ligger på havnen i Frederikshavn, har netop indgået en ordre med den norske virksomhed Equinor. Det oplyser netmediet Kanal Frederikshavn. - Vi er meget stolte af, at vi har tiltrukket Equinor med et projekt, som kommer til sommer. Det er en blåstempling af vores processer. Equinor har nogle af verdens skrappeste sikkerhedskrav - både i forhold til personer og miljø. Det er første gang, at Equinor sender et projekt af denne karakter ud af Norge. Det er stor milestone for os, siger direktør Kim Thygesen, M.A.R.S. Europe i Frederikshavn. Equinor er et energiselskab med over 21.000 medarbejdere, som hver dag forsyner omkring 170 millioner mennesker med energi, og det nordjyske værft ser store perspektiver i samarbejdet med Equinor. - Der ligger porteføljer derude ikke bare fra Nordsøen, hvor vi qua vores høje sikkerhed og miljøsanering kan tiltrække flere projekter, fordi vi er blandt de bedste i verden til det. Lige nu snakker vi med folk fra Australien, fordi vi gør det korrekt. Så ordet M.A.R.S. er også nået til Australien på grund af vores miljøsanering, siger Kim Thygesen til Kanal Frederikshavn. Værftet i Frederikshavn er specialbygget til at genindvinde skibe og offshore-platforme. Bag det står Modern American Recycling Services, M.A.R.S., der er en af verdens største recycling-virksomheder. De seneste måneder har M.A.R.S. haft travlt med to flydende produktionsplatforme fra Teekay Petrojarl Floating Production i England, mens værftet tidligere blandt andet har hugget dele af den danske boreplatform Tyra fra Nordsøen op. M.A.R.S. Europe har i dag 130 medarbejdere i Frederikshavn, og der er brug for 20-30 yderligere her og nu.

Opsummering:
Recyclingværftet M.A.R.S. i Frederikshavn har landet en epokegørende ordre fra den norske virksomhed Equinor, som har over 21.000 medarbejdere. M.A.R.S. forhandler også med en australsk virksomhed. Lige nu er der brug for 20-30 ekstra medarbejdere i Frederikshavn.